บังคับคดี เปิดประมูล เครื่องบิน
กรมบังคับคดีขายทอดตลาดเครื่องบิน แอร์บัส เอ310-222 ราคาประเมิน 30 ล้าน
29 ต.ค. 2565

กรมบังคับคดีขายทอดตลาดเครื่องบิน แอร์บัส เอ310-222 ราคาประเมิน 30 ล้าน
น.ส.รื่นวดี สุวรรณมงคล อธิบดีกรมบังคับคดี เปิดเผยว่า ในวันที่ 22 ธ.ค. กรมบังคับคดีประกาศขายทอดตลาด เครื่องบิน ณ ท่าอากาศยานดอนเมือง โดยมีบริษัท เอเชีย คอนเน็กซ์ แอร์ไลน์เป็นจำเลย บริษัท วัตสัน ฟาร์ลี แอนด์ วิลเลียมส์ (ไทยแลนด์) เป็นโจทก์
ในเบื้องต้น เครื่องบิน แอร์บัส เอ310 -222 ราคาประเมิน 30 ล้านบาท ทั้งนี้ผู้ที่สนใจประมูลจะต้องวางหลักประกันการเข้าสู้ราคาต่อเจ้าหน้าที่บังคับคดี เป็นจำนวน 2.5 ล้านบาท ซึ่งหากผู้ซื้อประมูลไม่ได้ กรมบังคับคดีจะคืนเงินวางประกันให้ในวันนั้น
สำหรับผู้ที่เสนอราคาสูงสุดและเจ้าพนักงานบังคับคดีเห็นว่าเป็นราคาที่สมควรขายได้ แต่มีผู้คัดค้านราคาเจ้าพนักงานบังคับคดีจะเลื่อนการขายทอดตลาดเป็นนัดต่อไป โดยผู้เสนอราคาสูงสุดจะต้องผูกพันราคาดังกล่าวเป็นระยะเวลา 30 วัน นับตั้งแต่วันที่เสนอราคา ทั้งนี้เมื่อผู้เสนอราคาสูงสุดเป็นผู้ประมูลได้ จะต้องวางเงินส่วนที่หลือภายใน 15 วัน นับแต่วันที่ซื้อเป็นต้นไป
ในกรณีผู้ประสงค์จะเข้าสู้ราคาเคยเป็นผู้เสนอราคาสูงสุดและไม่ชำระราคาส่วนเกินที่เหลือในคดีนี้ จะต้องวางหลักประกันพิเศษต่อเจ้าหน้าที่บังคับคดีก่อนเข้าเสนอราคาเป็นจำนวน 5 เท่า ของจำนวนเงินวางประกัน ที่ต้องส่งตามประกาศขายทอดตลาดนี้หรือประมาณ 12.5 ล้านบาท
อย่างไรก็ตาม ก่อนสู้ราคาผู้ซื้อมีหน้าที่ตรวจสอบรายละเอียดเกี่ยวกับทรัพย์ที่จะซื้อ และถือว่าผู้ซื้อได้ทราบถึงสภาพทรัพย์นั้น และรายละเอียดครบถ้วนแล้ว